**Előterjesztés**

**Csemő Község Önkormányzata Képviselő-testületének**

**2023. november 21-én tartandó ülésére**

Tárgy: Polgármester lemondásának tudomásul vétele és végkielégítése mértékének meghatározása

Tisztelt Képviselő-testület!

Dr. Lakos Roland polgármester 2023. november 06-án Csemő Község Önkormányzata Képviselő-testületének címzett írásbeli nyilatkozatával 2023. november 30-i hatállyal lemondott polgármesteri tisztségéről.

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 76. § c.) pontja szerint a polgármester jogviszonya megszűnik a 69. § (1) bekezdés f) pontja szerinti tisztségről történő lemondással az általa megjelölt időpontban. Döntés szükséges a lemondás tudomásul vételéről.

A polgármester foglalkoztatási jogviszonyára a közszolgálati tisztviselőkről szóló 2011. évi CXCIX. törvény (Kttv.) VII/A. fejezetének rendelkezéseit megfelelően kell alkalmazni.

A Kttv. 225/D. § (1) bekezdése alapján a polgármestert, ha e tisztségét legalább két évig betöltötte és foglalkoztatási jogviszonya a Mötv. 69. § (1) bekezdés f) pontja (a tisztségről történő lemondás) alapján szűnt meg, végkielégítésként háromhavi illetményének megfelelő összegű juttatás illeti meg, amelyet a Képviselő-testület további háromhavi illetményének megfelelő összeggel kiegészíthet. Ez a juttatás nem illeti meg a polgármestert, ha országgyűlési képviselői, alpolgármester vagy polgármesteri foglalkoztatási jogviszonyt létesít. Ha a polgármester a foglalkoztatási jogviszonya megszűnését követő három hónapon belül létesít országgyűlési képviselői, alpolgármesteri vagy polgármesteri foglalkoztatási jogviszonyt, akkor az e bekezdés szerinti juttatás időarányos részét vissza kell fizetnie és a kiesett időtartam közszolgálati jogviszonyban töltött időnek számít.

A Kttv. 225/I. § (1) bekezdése alapján a polgármester tisztségének megszűnése esetén, a tisztség megszűnését követően 8 munkanapon belül írásba foglaltan átadja munkakörét az új polgármesternek (alpolgármesternek), illetve az SZMSZ-ben meghatározott személynek. A munkakör átadási jegyzőkönyvet az előző és az új polgármester (alpolgármester), a jegyző, valamint a vármegyei kormányhivatal vezetője írja alá. A Kttv. 225/D. § (1) bekezdése szerinti juttatás (végkielégítés) összege akkor fizethető ki, ha a munkakör átadása 8 munkanapon belül megtörtént. A 8 munkanapon túli átadás esetén a kifizetés akkor engedélyezhető, ha a mulasztásnak alapos oka volt és a munkakör átadása megtörtént.

A fentiek alapján döntést kell hozni a polgármester végkielégítésének mértékéről és a kifizetés feltételeinek meghatározásáról. Dr. Lakos Roland polgármester illetménye 780.000.- Ft/hó.

Dr. Lakos Roland polgármester elmúlt kilenc évben a község fejlesztéséért, fejlődéséért végzett lelkiismeretes, kiemelkedő eredményeket elérő munkájának elismeréseképpen javaslom a háromhavi végkielégítés összegének további háromhavi illetményével történő kiegészítését.

A szabadság-nyilvántartás adatai alapján 2023. november 30-ig még 10 nap szabadság illeti meg időarányosan a polgármestert. Ennek kiadására a munkakör átadás-átvétel előkészítése miatt nem kerül sor, ezért javaslom annak pénzbeli megváltását. A Kttv. rendelkezései szerint erre a munkaviszony megszűnésekor van lehetőség.

A polgármester lemondása érinti az önkormányzati képviseleti jogosultságot, a bankszámla feletti rendelkezési jogot, melyekről rendelkeznie kell a Képviselő-testületnek.

Az Önkormányzat Szervezeti és Működési Szabályzatáról szóló 3/2023. (II. 02.) rendelet 26. §. (1) bekezdésére hivatkozással - “a képviselő-testület – a saját tagjai közül a polgármester javaslatára, titkos szavazással, a képviselőtestület megbízatásának időtartamára – a polgármester helyettesítésére, munkájának a segítésére alpolgármestert választ.”, valamint a választási eljárási szabályoknak az elektronikus ügyintézéssel összefüggő módosításáról szóló 2023. évi XXIV. törvény 4. §- alapján „Ha a képviselő, a polgármester vagy a főpolgármester megbízatása 2024. október 1-jét megelőzően megszűnik, időközi választás nem tűzhető ki.” szabályoknak megfelelően a fenti feladatokat az alpolgármesternek kell ellátnia a 2024. évi helyi önkormányzati képviselők és polgármesterek választásának időpontjáig tartó időszakban.

Kérem a Tisztelt Képviselő-testületet az alábbi határozati javaslatok elfogadására:

**………./2023. (11. 21.) határozat**

Csemő Község Önkormányzatának Képviselő-testülete

dr. Lakos Roland polgármester 2023. november 06-án

tett írásbeli nyilatkozatában foglalt, főállású polgármesteri

tisztségéről 2023. november 30. napi hatállyal történő le-

mondását tudomásul veszi.

A Képviselő-testület felkéri a jegyzőt a lemondással kapcso-

latos munkajogi teendők elkészítésére.

Határidő: azonnal és 2023. november 30.

Felelős: alpolgármester, jegyző.

**…../2023. (11. 21.) határozat**

Csemő Község Önkormányzatának Képviselő-testülete

a közszolgálati tisztviselőkről szóló 2011. évi CXCIX. törvény

225/D. § (1) bekezdése alapján dr. Lakos Roland polgármes-

ter e tisztségének 2023. november 30. napi hatállyal történő

megszűnése okán hat havi illetményének megfelelő összegű,

bruttó 4.680.000.- Ft végkielégítést állapít meg.

Megállapítja, hogy 2023. november 30-ig 10 nap ki nem vett

szabadsággal rendelkezik, melynek pénzben történő megvál-

tását engedélyezi.

Felkéri a jegyzőt a végkielégítés kifizetésével és a szabadság megváltásával kapcsolatos teendők megtételére, a kifizetés jogszabályban előírt feltételei teljesülésének ellenőrzésére.

Határidő: 2023. november 30.

Felelős: alpolgármester, jegyző.

**…../2023. (11. 21.) határozat**

Csemő Község Önkormányzatának Képviselő-testülete

dr. Lakos Roland 2023. november 30-i hatállyal polgár-

mesteri tisztségéről való lemondását a …./2023. (11. 21.)

határozatával tudomásul vette.

Csemő Község Önkormányzatának Képviselő-testülete

a Magyarország helyi önkormányzatairól szóló CLXXXIX.

törvény 74. § (1) bekezdés értelmében 48/2019. (10.29.)

határozatával Bögös István képviselőt alpolgármesternek

választotta.

A Képviselő-testület felhatalmazza Bögös István alpolgár-

mestert – a polgármesteri tisztség betöltetlenségére figye-

lemmel – a polgármesteri tisztséghez kötődő és a település

zökkenőmentes működésének biztosítása érdekében a

2024. évi helyi önkormányzati polgármester és képviselő

választás időpontjáig az önkormányzat képviseletére, bank-

számlái feletti rendelkezésre, az önkormányzat folyamatban

levő szerződéseinek, megállapodásainak, kötelezettségvállalásainak

rendezésére, a napi feladatok ellátására.

A képviseleti jogosultság adminisztrációs feladataival, a szük-

séges intézkedések és bejelentések megtételével megbízza

az alpolgármestert és a jegyzőt.

Határidő: azonnal.

Felelős: alpolgármester, jegyző.

Csemő, 2023. november 14.

Bögös István

alpolgármester